title: Nõukogu rakendusmäärus (EL) 2018/814, 1. juuni 2018, millega rakendatakse määrust (EL) 2017/1509, mis käsitleb Korea Rahvademokraatliku Vabariigi vastu suunatud piiravaid meetmeid

text:
               4.6.2018

               ET

               Euroopa Liidu Teataja

               L 137/1

         NÕUKOGU RAKENDUSMÄÄRUS (EL) 2018/814,
   1. juuni 2018,
   millega rakendatakse määrust (EL) 2017/1509, mis käsitleb Korea Rahvademokraatliku Vabariigi vastu suunatud piiravaid meetmeid
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 30. augusti 2017. aasta määrust (EL) 2017/1509, mis käsitleb Korea Rahvademokraatliku Vabariigi vastu suunatud piiravaid meetmeid ja millega tunnistatakse kehtetuks määrus (EÜ) nr 329/2007, (1) eriti selle artikli 47 lõiget 5,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 30. augustil 2017 vastu määruse (EL) 2017/1509.

               (2)

               Ühinenud Rahvaste Organisatsiooni Julgeolekunõukogu („ÜRO Julgeolekunõukogu“) resolutsiooni 1718 (2006) alusel loodud ÜRO Julgeolekunõukogu komitee muutis 23. mail 2018 loetelu seoses ühe üksusega, kelle suhtes kohaldatakse piiravaid meetmeid.

               (3)

               Määruse (EL) 2017/1509 XIII lisa tuleks seetõttu vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2017/1509 XIII lisa muudetakse vastavalt käesoleva määruse lisale.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 1. juuni 2018

            Nõukogu nimel

            eesistuja

         E. ZAHARIEVA

      (1)  ELT L 224, 31.8.2017, lk 1.

      LISA
      Määruse (EL) 2017/1509 XIII lisa pealkirja „b) Juriidilised isikud, üksused ja asutused“ all olev kanne 74 asendatakse järgmisega.

                     „74.

                     WEIHAI WORLD-SHIPPING FREIGHT

                     419–201, Tongyi Lu, Huancui Qu, Weihai, Shandong 264200, China

                     30.3.2018

                     XIN GUANG HAI laevajuht ja kommertsdirektor. Sellele laevale lastiti 27. oktoobril 2017 Taeanis KRDVs süsi ning see pidi arvestuslikult saabuma 14. novembril 2017 Cam Phasse Vietnamis, kuid sinna ei saabunud.“


title: Komisjoni rakendusmäärus (EL) 2018/895, 22. juuni 2018, millega muudetakse määrust (EÜ) nr 340/2008 Euroopa Kemikaaliametile makstavate tasude kohta (EMPs kohaldatav tekst)

text:
               25.6.2018

               ET

               Euroopa Liidu Teataja

               L 160/1

         KOMISJONI RAKENDUSMÄÄRUS (EL) 2018/895,
   22. juuni 2018,
   millega muudetakse määrust (EÜ) nr 340/2008 Euroopa Kemikaaliametile makstavate tasude kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 74 lõiget 1,
   ning arvestades järgmist:

               (1)

               Vastavalt määrusele (EÜ) nr 1907/2006 võetakse kõnealuses määruses osutatud tasude struktuuri ja suuruse kindlaksmääramisel arvesse Euroopa Kemikaaliametilt (edaspidi „amet“) ja pädevatelt asutustelt nõutavat tööd ning nende suurus määratakse nii, et oleks võimalik tagada, et nendest laekuvad summad koos ameti eelarve muudest allikatest laekuvate summadega oleksid piisavad osutatavate teenuste eest tasumiseks.

               (2)

               Ameti ning selle riskihindamise komitee ja sotsiaal-majandusliku analüüsi komitee senised kogemused autoriseerimistaotluste hindamisel on näidanud, et hindamiseks tehtava töö hulk sõltub pigem ühes taotluses esitatud taotlevate kasutusalade kui ühistaotluse esitanud isikute arvust. Seega peaks konkreetse taotluse suhtes kohaldatav tasu jääma taotlejate arvust olenemata samaks; iga täiendava taotleja eest lisatasu nõuda ei tohiks. Sama põhjendus kehtib ka läbivaatamise aruande esitamise eest nõutavate tasude suhtes. Tasude vastav muutmine peaks aitama vähendada väiksemate osalejate, näiteks väikeste ja keskmise suurusega ettevõtjate finantskoormust.

               (3)

               Ühise autoriseerimistaotluse esitamise korral peaksid taotlejad nõutavad tasud omavahel õiglaselt, läbipaistvalt ja mittediskrimineerivalt ära jagama, võttes eelkõige arvesse väikeseid ja keskmise suurusega ettevõtjaid (VKEd). Nõutavate tasude kogusumma jagamisel tuleks arvesse võtta VKEde suhtes kohaldatavat kehtivat vähendatud tasu määra.

               (4)

               Kui ühise autoriseerimistaotluse esitanud ettevõtjad kuuluvad erinevatesse suuruskategooriatesse, mille suhtes kohaldatakse erineva suurusega baastasu, tuleks nõuda suurimat kohaldatavat tasu.

               (5)

               Lisaks sellele on komisjoni määruse (EÜ) nr 340/2008 (2) läbivaatamise tulemustele (määrus vaadati läbi 2015. aastal) ja autoriseerimistaotluste menetlemise kogemustele tuginedes asjakohane kohandada autoriseerimise tasusid nii, et see kajastaks ameti töökoormust. Selleks peaks iga täiendava kasutusala suhtes kohaldatav lisatasu olema baastasu summast vaid pisut väiksem. Kõnealust lisatasu iga täiendava kasutusala eest tuleks seega suurendada.

               (6)

               Määrust (EÜ) nr 340/2008 tuleks seepärast vastavalt muuta.

               (7)

               Õiguskindluse huvides ei tohiks käesolevat määrust kohaldada selliste taotluste suhtes, mis on esitatud enne käesoleva määruse jõustumise kuupäeva.

               (8)

               Käesoleva määrusega ettenähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 340/2008 muudetakse järgmiselt.

               1)

               Artikli 8 lõige 2 asendatakse järgmisega:
               „2.   Amet nõuab vastavalt VI lisale baastasu maksmist iga aine autoriseerimistaotluse eest. Baastasu hõlmab autoriseerimistaotlust ühe aine ja ühe kasutusala kohta.
               Amet nõuab vastavalt käesoleva määruse VI lisale lisatasu maksmist iga taotluses nimetatud täiendava kasutusala ja määruse (EÜ) nr 1907/2006 XI lisa punktis 1.5 sätestatud ainete rühma määratlusele vastava täiendava aine eest. Lisatasu ei nõuta, kui autoriseerimistaotluse osapooleks on rohkem kui üks taotleja.
               Juhul kui ühise autoriseerimistaotluse osapooleks olevad taotlejad kuuluvad erinevatesse suuruskategooriatesse, nõutakse selle taotluse eest nende taotlejate suhtes kohaldatavat kõrgeimat tasu.
               Ühise autoriseerimistaotluse esitamise korral teevad taotlejad kõik selleks, et jagada nõutav tasu omavahel õiglaselt, läbipaistvalt ja mittediskrimineerivalt, võttes eelkõige arvesse VKEsid.
               Amet väljastab ühe arve, mis hõlmab baastasu ja mis tahes kohaldatavaid lisatasusid.“

               2)

               Artikli 9 lõige 2 asendatakse järgmisega:
               „2.   Amet nõuab vastavalt VII lisale baastasu maksmist iga läbivaatamise aruande esitamise eest. Baastasu hõlmab ühe aine ja ühe kasutusala kohta läbivaatamise aruande esitamist.
               Amet nõuab vastavalt käesoleva määruse VII lisale lisatasu maksmist iga läbivaatamise aruandes nimetatud täiendava kasutusala ja määruse (EÜ) nr 1907/2006 XI lisa punktis 1.5 sätestatud ainete rühma määratlusele vastava täiendava aine eest. Lisatasu ei nõuta, kui läbivaatamise aruande osapooli on rohkem kui üks.
               Juhul kui läbivaatamise aruande osapooleks olevad üksused kuuluvad erinevatesse suuruskategooriatesse, nõutakse aruande esitamise eest nende taotlejate suhtes kohaldatavat kõrgeimat tasu.
               Ühise läbivaatamise aruande esitamise korral teevad loa hoidjad kõik selleks, et jagada nõutav tasu omavahel õiglaselt, läbipaistvalt ja mittediskrimineerivalt, võttes eelkõige arvesse VKEsid.
               Amet väljastab ühe arve, mis hõlmab baastasu ja mis tahes kohaldatavaid lisatasusid.“

               3)

               VI ja VII lisa asendatakse käesoleva määruse lisas esitatud tekstiga.

         Artikkel 2
   Määrust (EÜ) nr 340/2008, mida on viimati muudetud rakendusmäärusega (EL) 2015/864, (3) kohaldatakse selliste taotluste suhtes, mis on esitatud enne 15. juulit 2018.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. juuni 2018

            Komisjoni nimel

            president

         Jean-Claude JUNCKER

      (1)  ELT L 396, 30.12.2006, lk 1.

      (2)  Komisjoni 16. aprilli 2008. aasta määrus (EÜ) nr 340/2008 Euroopa Kemikaaliametile vastavalt Euroopa Parlamendi ja nõukogu määrusele (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH), makstavate tasude kohta (ELT L 107, 17.4.2008, lk 6), viimati muudetud komisjoni rakendusmäärusega (EL) 2015/864 (ELT L 139, 5.6.2015, lk 1).

      (3)  Komisjoni 4. juuni 2015. aasta rakendusmäärus (EL) 2015/864, millega muudetakse määrust (EÜ) nr 340/2008 Euroopa Kemikaaliametile vastavalt Euroopa Parlamendi ja nõukogu määrusele (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH), makstavate tasude kohta (ELT L 139, 5.6.2015, lk 1).

      LISA
      „
            VI LISA

               Tasud määruse (EÜ) nr 1907/2006 artikli 62 alusel esitatud autoriseerimistaotluste eest

               Tabel 1

               Standardtasud

                        Baastasu

                        54 100  eurot

                        Lisatasu aine kohta

                        10 820  eurot

                        Lisatasu kasutusala kohta

                        48 690  eurot

               Tabel 2

               Vähendatud tasumäärad keskmise suurusega ettevõtjatele

                        Baastasu

                        40 575  eurot

                        Lisatasu aine kohta

                        8 115  eurot

                        Lisatasu kasutusala kohta

                        36 518  eurot

               Tabel 3

               Vähendatud tasumäärad väikeettevõtjatele

                        Baastasu

                        24 345  eurot

                        Lisatasu aine kohta

                        4 869  eurot

                        Lisatasu kasutusala kohta

                        21 911  eurot

               Tabel 4

               Vähendatud tasumäärad mikroettevõtjatele

                        Baastasu

                        5 410  eurot

                        Lisatasu aine kohta

                        1 082  eurot

                        Lisatasu kasutusala kohta

                        4 869  eurot

            VII LISA

               Tasud autoriseerimise läbivaatamise eest määruse (EÜ) nr 1907/2006 artikli 61 alusel

               Tabel 1

               Standardtasud

                        Baastasu

                        54 100  eurot

                        Lisatasu aine kohta

                        10 820  eurot

                        Lisatasu kasutusala kohta

                        48 690  eurot

               Tabel 2

               Vähendatud tasumäärad keskmise suurusega ettevõtjatele

                        Baastasu

                        40 575  eurot

                        Lisatasu aine kohta

                        8 115  eurot

                        Lisatasu kasutusala kohta

                        36 518  eurot

               Tabel 3

               Vähendatud tasumäärad väikeettevõtjatele

                        Baastasu

                        24 345  eurot

                        Lisatasu aine kohta

                        4 869  eurot

                        Lisatasu kasutusala kohta

                        21 911  eurot

               Tabel 4

               Vähendatud tasumäärad mikroettevõtjatele

                        Baastasu

                        5 410  eurot

                        Lisatasu aine kohta

                        1 082  eurot

                        Lisatasu kasutusala kohta

                        4 869  eurot

                  “


title: Nõukogu rakendusmäärus (EL) 2018/899, 25. juuni 2018, millega rakendatakse määrust (EL) 2017/2063 piiravate meetmete kohta seoses olukorraga Venezuelas

text:
               25.6.2018

               ET

               Euroopa Liidu Teataja

               LI 160/5

         NÕUKOGU RAKENDUSMÄÄRUS (EL) 2018/899,
   25. juuni 2018,
   millega rakendatakse määrust (EL) 2017/2063 piiravate meetmete kohta seoses olukorraga Venezuelas
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 13. novembri 2017. aasta määrust (EL) 2017/2063 piiravate meetmete kohta seoses olukorraga Venezuelas, (1) ning eelkõige selle artikli 17 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 13. novembril 2017 vastu määruse (EL) 2017/2063.

               (2)

               Nõukogu võttis 28. mail 2018 vastu Venezuelat käsitlevad järeldused, milles märkis, et ei saa pidada Venezuelas 20. mail 2018 toimunud valimisi vabadeks ega õiglasteks ning et valimistel ja nende tulemustel puudus igasugune usaldusväärsus, sest valimisprotsess ei andnud vajalikke tagatisi, mis oleksid taganud kaasavad ja demokraatlikud valimised.

               (3)

               Järeldustes kutsutakse üles korraldama uued presidendivalimised kooskõlas rahvusvaheliselt tunnustatud demokraatlike standarditega ja Venezuela põhiseadusliku korraga ning mainitakse sellega seoses eesmärki kehtestada täiendavad sihipärased ja tagasipööratavad piiravad meetmed, mis ei mõju kahjustavalt Venezuela elanikkonnale.

               (4)

               Võttes arvesse Venezuelas valitsevat olukorda, tuleks 11 isikut lisada määruse (EL) 2017/2063 IV lisas esitatud loetellu füüsilistest ja juriidilistest isikutest, üksustest ja asutustest, kelle suhtes kohaldatakse piiravaid meetmeid.

               (5)

               Määruse (EL) 2017/2063 IV lisa tuleks seetõttu vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2017/2063 IV lisa muudetakse vastavalt käesoleva määruse lisale.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. juuni 2018

            Nõukogu nimel

            eesistuja

         F. MOGHERINI

      (1)  ELT L 295, 14.11.2017, lk 21.

      LISA
      Järgmised isikud lisatakse määruse (EL) 2017/2063 IV lisas esitatud füüsiliste ja juriidiliste isikute, üksuste ning asutuste loetellu.

                     „Nimi

                     Tuvastamisandmed

                     Põhjused

                     Loetellu kandmise kuupäev

                     8.

                     Tareck Zaidan El-Aissami Maddah

                     Majanduse valdkonna asepresident ning omamaise tööstuse ja tootmise minister
                     Sünniaeg: 12. november 1974

                     Majanduse valdkonna asepresident ning omamaise tööstuse ja tootmise minister. Venezuela endise asepresidendina, kelle ülesandeks on teostada järelevalvet Bolívari riikliku luureteenistuse (SEBIN) juhtimise üle, vastutab Maddah inimõiguste raskete rikkumiste, sealhulgas meelevaldsete kinnipidamiste, poliitilistel alustel toimunud uurimiste, ebainimliku ja alandava kohtlemise ning piinamiste eest, mida organisatsioon on toime pannud. Samuti vastutab ta selle eest, et soodustab ja viib ellu poliitikat ja tegevusi (sealhulgas poliitiliste meeleavalduste keelamine), mis õõnestavad Venezuelas demokraatiat ja õigusriigi põhimõtet, ning tema juhtimisel rakendatakse president Maduro „riigipöördevastaseid meetmeid“, mille sihtmärgiks on kodanikuühiskond ja demokraatlik opositsioon.

                     25.6.2018

                     9.

                     Sergio José Rivero Marcano

                     Venezuela relvajõudude peainspektor
                     Sünniaeg: 8. november 1964

                     Oli kuni 16. jaanuarini 2018 Bolívari rahvuskaardi ülemjuhataja. Seotud kodanikuühiskonna ja demokraatliku opositsiooni represseerimisega Venezuelas ning vastutab temale allunud Bolívari rahvuskaardi poolt toime pandud inimõiguste raskete rikkumiste, sealhulgas ülemäärase jõu kasutamise ning kodanikuühiskonna esindajate ja opositsiooniliikmete meelevaldse kinnipidamise ja väärkohtlemise eest. Tema kui Bolívari rahvuskaardi ülemjuhataja tegevus ja poliitika (sealhulgas Bolívari rahvuskaardi poolsed rünnakud demokraatlikult valitud rahvuskogu liikmete suhtes ja ähvardused ajakirjanike aadressil, kes teavitasid avalikkust ebaseadusliku põhiseadusliku kogu valimistel toimunud võltsimistest) õõnestasid demokraatiat ja õigusriigi põhimõtet Venezuelas.

                     25.6.2018

                     10.

                     Jesús Rafael Suárez Chourio

                     Bolívari armee ülemjuhataja
                     Sünniaeg: 19. juuli 1962

                     Venezuela armee ülemjuhataja, endine Venezuela keskosa ühtse kaitsepiirkonna (REDI Central) komandör. Vastutab temale alluvate vägede poolt toime pandud inimõiguste rikkumiste, sealhulgas ülemäärase jõu kasutamise eest, ning kinnipeetavate väärkohtlemise eest. Ründas demokraatlikku opositsiooni ja toetas sõjakohtute kasutamist kohtupidamiseks tsiviilisikutest protestijate üle.

                     25.6.2018

                     11.

                     Iván Hernández Dala

                     Sõjalise vastuluure peadirektoraadi juht
                     Sünniaeg: 18. mai 1966

                     Alates 2014. aasta jaanuarist sõjalise vastuluure peadirektoraadi (DGCIM) juht, alates 2015. aasta septembrist presidendi ihukaitseülem. DGCIMi juhina vastutab Iván Hernández Dala temale alluva üksuse liikmete poolt toime pandud inimõiguste raskete rikkumiste eest ning repressioonide eest kodanikuühiskonna ja demokraatliku opositsiooni suhtes, sealhulgas ülemäärase jõu kasutamise ja kinnipeetavate väärkohtlemise eest.

                     25.6.2018

                     12.

                     Delcy Eloina Rodríguez Gómez

                     Venezuela Bolívari Vabariigi asepresident
                     Sünniaeg: 18. mai 1969

                     Venezuela asepresident, ebaseadusliku põhiseadusliku kogu endine president ja põhiseadusliku kogu loomise eesmärgil presidendi juurde loodud komisjoni endine liige. Tema tegevus presidendi juures tegutsenud komisjonis ja seejärel ebaseadusliku põhiseadusliku kogu presidendina (mis viis muu hulgas rahvuskogu pädevuse anastamiseni ja selle rakendamiseks eesmärgil, milleks oli rünnata opositsiooni ja takistada nende osalemist poliitilises protsessis) õõnestasid Venezuelas demokraatiat ja õigusriigi põhimõtet.

                     25.6.2018

                     13.

                     Elías José Jaua Milano

                     Haridusminister
                     Sünniaeg: 16. detsember 1969

                     Haridusminister. Ebaseadusliku põhiseadusliku kogu loomise eesmärgil presidendi juurde loodud komisjoni endine esimees. Ebaseadusliku põhiseadusliku kogu loomist juhtinud isikuna vastutab Venezuelas demokraatia ja õigusriigi põhimõtte õõnestamise eest.

                     25.6.2018

                     14.

                     Sandra Oblitas Ruzza

                     Riikliku valimisnõukogu aseesimees
                     Sünniaeg: 7. juuni 1969

                     Riikliku valimisnõukogu (Consejo Nacional Electoral – CNE) aseesimees ning valimisnimekirjade ja rahvastikuregistri komisjoni esimees. Vastutab Venezuelas demokraatiat õõnestanud CNE tegevuse eest, millega muu hulgas hõlbustati ebaseadusliku põhiseadusliku kogu loomist ning manipulatsioone valimisprotsessis.

                     25.6.2018

                     15.

                     Freddy Alirio Bernal Rosales

                     Sünniaeg: 16. juuni 1962

                     Kohalike toiduabikomiteede (Comités Locales de Abastecimiento y Producción – CLAP) riikliku kontrollikeskuse ülem ning SEBINi peadirektor. Vastutab demokraatia õõnestamise eest läbi valijate manipuleerimise, milleks kasutati CLAPi programmi kaudu jagatud kaupa. Lisaks vastutab ta oma tegevuse tõttu SEBINi peadirektori ametis inimõiguste raskete rikkumiste, näiteks meelevaldsete kinnipidamiste eest.

                     25.6.2018

                     16.

                     Katherine Nayarith Harrington Padrón

                     Peaprokuröri asetäitja
                     Sünniaeg: 5. detsember 1971

                     Peaprokuröri asetäitja alates 2017. aasta juulist. Nimetati peaprokuröri asetäitjaks rahvuskogu asemel ülemkohtu poolt, rikkudes nii põhiseadust. Vastutab Venezuelas demokraatia ja õigusriigi põhimõtte õõnestamise eest muu hulgas seetõttu, et esitas poliitiliselt motiveeritud süüdistusi ning ei uurinud väidetavaid Maduro režiimi poolt toime pandud inimõiguste rikkumise juhtumeid.

                     25.6.2018

                     17.

                     Socorro Elizabeth Hernández Hernández

                     Sünniaeg: 11. märts 1952

                     Riikliku valimisnõukogu (CNE) liige (rektor) ning riikliku valimiskomisjoni (JNE) liige. Vastutab CNE tegevuse eest, mis õõnestas Venezuelas demokraatiat ning mille sisuks olid muu hulgas ebaseadusliku põhiseadusliku kogu loomise hõlbustamine ning valimisprotsessiga manipuleerimine 2016. aastal, kui tühistati presidendi tagandamisreferendum ja lükati edasi kubernerivalimised, ning 2017. aastal, kui kubernerivalimiste eel muudeti lühikese etteteatamisega valimisjaoskondade asukohta.

                     25.6.2018

                     18.

                     Xavier Antonio Moreno Reyes

                     Riikliku valimisnõukogu peasekretär

                     Riikliku valimisnõukogu (CNE) peasekretär. Vastutab Venezuelas demokraatiat õõnestanud CNE otsuste heakskiitmise eest, millega muu hulgas hõlbustati ebaseadusliku põhiseadusliku kogu loomist ning manipulatsioone valimisprotsessis.

                     25.6.2018“


title: Nõukogu rakendusmäärus (EL) 2018/898, 25. juuni 2018, millega rakendatakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid

text:
               25.6.2018

               ET

               Euroopa Liidu Teataja

               LI 160/1

         NÕUKOGU RAKENDUSMÄÄRUS (EL) 2018/898,
   25. juuni 2018,
   millega rakendatakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 2. mai 2013. aasta määrust (EL) nr 401/2013, mis käsitleb Myanmari/Birma vastu suunatud piiravaid meetmeid ja millega tunnistatakse kehtetuks määrus (EÜ) nr 194/2008, (1) eriti selle artiklit 4i,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:

               (1)

               Nõukogu võttis 2. mail 2013 vastu määruse (EL) nr 401/2013.

               (2)

               Nõukogu võttis 26. veebruaril 2018 vastu järeldused, milles mõisteti hukka käimasolev tõsine, ulatuslik ja süstemaatiline inimõiguste rikkumine Myanmari/Birma relvajõudude ja julgeolekujõudude poolt. Järeldustes kutsuti üles tegema ettepanekut võtta vastu piiravad meetmed Myanmari relvajõudude (Tatmadaw) kõrgete ohvitseride suhtes.

               (3)

               26. aprillil 2018 võttis nõukogu vastu määruse (EL) 2018/647, (2) millega sätestatakse õigusraamistik sihipäraste piiravate meetmete kehtestamiseks Myanmari relvajõududesse (Tatmadaw) ja piirivalvepolitseisse kuuluvate teatavate füüsiliste isikute suhtes, kes vastutavad raskete inimõiguste rikkumiste, abivajavatele tsiviilisikutele humanitaarabi kohaletoimetamise takistamise eest ning väidetavate raskete inimõiguste rikkumiste või kuritarvitamiste sõltumatu uurimise takistamise eest.

               (4)

               Võttes arvesse olukorda Myanmaris/Birmas ning Myanmari relvajõududesse (Tatmadaw) ja piirivalvepolitseisse kuuluvate isikute vastutust inimõiguste rikkumiste eest, tuleks seitse isikut kanda määruse (EL) nr 401/2013 IV lisas esitatud loetellu füüsilistest ja juriidilistest isikutest, üksustest ja asutustest, kelle suhtes kohaldatakse piiravaid meetmeid.

               (5)

               Määruse (EL) nr 401/2013 IV lisa tuleks vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 401/2013 IV lisa muudetakse vastavalt käesoleva määruse lisale.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Luxembourg, 25. juuni 2018

            Nõukogu nimel

            eesistuja

         F. MOGHERINI

      (1)  ELT L 121, 3.5.2013, lk 1.

      (2)  Nõukogu 26. aprilli 2018. aasta määrus (EL) 2018/647, millega muudetakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid (ELT L 108, 27.4.2018, lk 1).

      LISA
      Järgmised isikud lisatakse määruse (EL) nr 401/2013 IV lisas esitatud füüsiliste ja juriidiliste isikute, üksuste või asutuste loetellu.

                     „Nimi

                     Tuvastamisandmed

                     Loetellu kandmise põhjused

                     Loetellu kandmise kuupäev

                     1.

                     Aung Kyaw Zaw

                     Sünniaeg: 20. august 1961
                     Passinumber: DM000826
                     Väljaandmise kuupäev: 22. november 2011
                     Kehtivuse lõppemise kuupäev: 21. november 2021
                     Isikukood: BC 17444

                     Kindralleitnant Aung Kyaw Zaw oli alates 2015. aasta augustist kuni 2017. aasta lõpuni Myanmari relvajõudude (Tatmadaw) 3. erioperatsioonide büroo juhataja. 3. erioperatsioonide büroo kontrollis läänepiirkonna sõjaväeringkonda ning selles kontekstis vastutab kindralleitnant Aung Kyaw Zaw läänepiirkonna sõjaväeringkonna poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest tol perioodil. See hõlmab ebaseaduslikke tapmisi, seksuaalvägivalda ja rohingjade majade ja ehitiste süstemaatilist põletamist.

                     25.6.2018

                     2.

                     Maung Maung Soe

                     Sünniaeg: märts 1964
                     Isikukood: Tatmadaw Kyee 19571

                     Kindralmajor Maung Maung Soe oli Myanmari relvajõudude (Tatmadaw) läänepiirkonna sõjaväeringkonna juhataja 2016. aasta oktoobrist kuni 10. novembrini 2017 ning juhatas sõjalisi operatsioone Arakani osariigis. Selles kontekstis vastutab ta läänepiirkonna sõjaväeringkonna poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest tol perioodil. See hõlmab ebaseaduslikke tapmisi, seksuaalvägivalda ja rohingjade majade ja ehitiste süstemaatilist põletamist.

                     25.6.2018

                     3.

                     Than Oo

                     Sünniaeg: 12. oktoober 1973
                     Isikukood: BC 25723

                     Brigaadikindral Than Oo on Myanmari relvajõudude (Tatmadaw) 99. kergjalaväe diviisi juhataja. Selles kontekstis vastutab ta 99. kergjalaväe diviisi poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teises pooles. See hõlmab ebaseaduslikke tapmisi, seksuaalvägivalda ja rohingjade majade ja ehitiste süstemaatilist põletamist.

                     25.6.2018

                     4.

                     Aung Aung

                     Isikukood: BC 23750

                     Brigaadikindral Aung Aung on Myanmari relvajõudude (Tatmadaw) 33. kergjalaväe diviisi juhataja. Seega vastutab ta 33. kergjalaväe diviisi poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teises pooles. See hõlmab ebaseaduslikke tapmisi, seksuaalvägivalda ja rohingjade majade ja ehitiste süstemaatilist põletamist.

                     25.6.2018

                     5.

                     Khin Maung Soe

                     Kindralmajor Khin Maung Soe on 15. kergjalaväe diviisi ning selle alla kuuluva 564. jalaväepataljoni juhataja. Selles kontekstis vastutab ta 15. kergjalaväe diviisi ning eelkõige 564. jalaväepataljoni poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teises pooles. See hõlmab ebaseaduslikke tapmisi, seksuaalvägivalda ja rohingjade majade ja ehitiste süstemaatilist põletamist.

                     25.6.2018

                     6.

                     Thura San Lwin

                     Sünniaeg: 1957

                     Brigaadikindral Thura San Lwin oli 2016. aasta oktoobrist kuni 2017. aasta oktoobri alguseni piirivalvepolitsei juhataja. Selles kontekstis vastutab ta piirivalvepolitsei poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest tol perioodil. See hõlmab ebaseaduslikke tapmisi ja rohingjade majade ja ehitiste süstemaatilist põletamist.

                     25.6.2018

                     7.

                     Thant Zin Oo

                     Thant Zin Oo on julgeolekupolitsei 8. pataljoni juhataja. Selles kontekstis vastutab ta julgeolekupolitsei 8. pataljoni poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teises pooles. Tõsised inimõiguste rikkumised hõlmavad ebaseaduslikke tapmisi ja rohingjade majade ja ehitiste süstemaatilist põletamist. Need rikkumised pandi toime koostöös Myanmari sõjaväe (Tatmadaw) brigaadikindral Aung Aungi juhitava 33. kergjalaväe diviisiga ja selle otsesel toetusel. Thant Zin Ood seostatakse seetõttu loetellu kantud isikuga, kelleks on brigaadikindral Aung Aungiga.

                     25.6.2018“


title: Komisjoni rakendusmäärus (EL) 2018/963, 6. juuli 2018, täiendava arvu merepäevade eraldamise kohta Hispaaniale ICESi 8c ja 9a rajoonis, välja arvatud Cádizi lahes

text:
               9.7.2018

               ET

               Euroopa Liidu Teataja

               L 172/1

         KOMISJONI RAKENDUSMÄÄRUS (EL) 2018/963,
   6. juuli 2018,
   täiendava arvu merepäevade eraldamise kohta Hispaaniale ICESi 8c ja 9a rajoonis, välja arvatud Cádizi lahes
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. jaanuari 2018. aasta määrust (EL) 2018/120, millega määratakse 2018. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ja liidu kalalaevade suhtes teatavates vetes väljaspool liitu, ning millega muudetakse määrust (EL) 2017/127, (1) eriti selle IIB lisa punkti 8,
   ning arvestades järgmist:

               (1)

               Määruse (EL) 2018/120 IIB lisa I tabelis on esitatud maksimaalne päevade arv, mille jooksul liidu laevad, mille kogupikkus on vähemalt 10 meetrit ning mille pardal on traalid, ankurdatud põhjanoodad ja samalaadsed püügivahendid võrgusilma suurusega vähemalt 32 mm, nakkevõrgud võrgusilma suurusega vähemalt 60 mm ja põhjaõngejadad, või mis kasutavad eespool nimetatud püügivahendeid, võivad viibida ICESi 8c ja 9a rajoonis, välja arvatud Cádizi lahes, 1. veebruarist 2018 kuni 31. jaanuarini 2019.

               (2)

               Vastavalt määruse (EL) 2018/120 IIB lisa punktile 8.5 võib komisjon 1. veebruarist 2017 kuni 31. jaanuarini 2018 toimunud püügitegevuse alalise lõpetamise korral eraldada täiendava arvu merepäevi, mille jooksul võib lipuliikmesriik lubada viibida asjaomases piirkonnas laeval, mille pardal on kindlaksmääratud püügivahendid.

               (3)

               26. märtsil 2018 esitas Hispaania määruse (EL) 2018/120 IIB lisa punkti 8.1 esimese lause kohaselt taotluse täiendavate merepäevade saamiseks püügitegevuse alalise lõpetamise tõttu. Hispaania kinnitas, et üheksa laeva on lõpetanud püügitegevuse ajavahemikus 1. veebruarist 2017 kuni 31. jaanuarini 2018.

               (4)

               Võttes arvesse komisjonile esitatud andmeid ja määruse (EL) 2018/120 IIB lisa punktis 8.2 sätestatud arvutusmeetodit, tuleks Hispaaniale eraldada kolm täiendavat merepäeva kõnealuse lisa punktis 1 osutatud laevade jaoks ajavahemikuks 1. veebruarist 2018 kuni 31. jaanuarini 2019.

               (5)

               Käesoleva määrusega ettenähtud meetmed on kooskõlas kalanduse ja vesiviljeluse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) 2018/120 IIB lisa I tabeli kohast maksimaalset päevade arvu, mille jooksul võib Hispaania tema lipu all sõitval laeval, mille pardal on kindlaksmääratud püügivahendid või mis kasutavad selliseid püügivahendeid ning mille suhtes ei kohaldata eritingimusi, lubada ajavahemikus 1. veebruarist 2018 kuni 31. jaanuarini 2019 viibida ICESi 8c ja 9a rajoonis, välja arvatud Cádizi lahes, suurendatakse 129 päevani aastas.
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. juuli 2018

            Komisjoni nimel

            president

         Jean-Claude JUNCKER

      (1)  ELT L 27, 31.1.2018, lk 27.